Suosituin muuttokohde Suomen kaupungeista on jälleen Tampere. Peräti 37 prosenttia suomalaisista voisi kuvitella muuttavansa Tampereelle.

Seuraaviksi tutkimuksessa sijoittuvat Turku ja Jyväskylä. Turkuun voisi kuvitella muuttavansa 28 prosenttia suomalaisista.

Tutkimuksen teki Taloustutkimus, jonka kirjekyselyyn vastasi 3 496 iältään 15–79-vuotiasta suomalaista alkuvuonna.

Taloustutkimuksen tutkimusjohtaja Outi Salonen kertoo, että Tampere on sijoittunut ykköseksi niin kauan kuin hän muistaa eli ainakin vuodesta 2010 asti. Tutkimus tehdään joka toinen vuosi.

Tampereen kaula Turkuun kasvoi tänä vuonna edelliseen mittaukseen nähden.

– Tampere on jo ylivoimainen Turkuun nähden, tutkimusjohtaja sanoo.

Tampere arvioitiin myös kokonaismielikuvaltaan parhaaksi asuinpaikaksi. Seuraaviksi sijoittuvat Turku ja Helsinki. Myös tässä kisassa Tampere on aina hallinnut.

– Tampere on kokonaisuus ja pärjää monissa asioissa. Muuttohalukkuuden ja kokonaismielikuvan lisäksi Tampere saa paljon suosittelijoita, Salonen selittää suosiota.

Myös sijaintia kiitellään ja mahdollisuuksia harrastaa ja opiskella.

– Asun itsekin Tampereen lähellä. Eihän tätä tulosta ihmettele, Salonen kertoo.

Kaupunkien paremmuus asuinpaikkana kokonaismielikuvan perusteella:

1. Tampere

2. Turku

3. Helsinki

4. Jyväskylä

5. Kuopio

6. Oulu

7. Porvoo

8. Espoo

9. Naantali

10. Hämeenlinna

Lue myös:

"Tamperelaiset eivät ala jutella. Jos haluaa tuttavuuksia, täytyy itse aloittaa" – 5 uutta tamperelaista antaa 13 neuvoa Suomen vetovoimaisimpaan kaupunkiin muuttavalle